b'\n_START_ARTICLE_\nBonden palatsi\n_START_PARAGRAPH_\nBonden palatsi (ruots. Bondeska palatset) on Ruotsin p\xc3\xa4\xc3\xa4kaupungissa Tukholmassa sijaitseva palatsi. Siin\xc3\xa4 on vuodesta 1949 alkaen toiminut Ruotsin korkein oikeus, joka muutti sinne Tukholman kuninkaallisesta linnasta._NEWLINE_Palatsi rakennettiin alun perin ruotsalaisen valtiomiehen Gustaf Bonden yksityisasunnoksi vuosina 1662\xe2\x80\x931673, historialliselle Stadsholmenin saarekkeelle, l\xc3\xa4helle kuninkaanlinnaa. Rakennuksen p\xc3\xa4\xc3\xa4suunnittelijoina toimivat arkkitehdit Nicodemus Tessin vanhempi sek\xc3\xa4 Jean de la Vall\xc3\xa9e. Rakennus toimi vuosina 1732\xe2\x80\x931915 Tukholman raatihuoneena. Riddarhustorgetin puoleiset etel\xc3\xa4iset siivet rakennettiin 1754._NEWLINE_Bonden palatsin vieress\xc3\xa4 sijaitsee sen kanssa samoihin aikoihin rakennettu Ruotsin ritarihuone.'